**Israel Aerospace Industries** (lyh. **IAI**, alk. *Israel Aircraft Industries*) on israelilainen ilmailu-, avaruusteknologia- ja puolustusteollisuusyritys. Yhtiö perustettiin alkujaan vuonna 1953 valtiolisena ilmailuinstituuttina nimellä Bedek Aviation Company. Aluksi toiminta oli keskittynyt lentokoneiden huoltoon. Vuodesta 1959 lähtien yhtiö alkoi suunnitella omia ilmailu- ja aseteknisiä tuotteita. Vuonna 1964 julkaistiin Gabriel-meriohjus, jonka päivitetyt versiot ovat yhä käytössä useissa maissa.

Yhdysvaltalainen Defence News -uutispalvelun arvion mukaan IAI oli maailman 41. suurin aseteollisuusyritys vuonna 2019, ja yhtiön 4,1 miljardin Yhdysvaltain dollarin liikevaihdoista noin 73 prosenttia (3,0 mrd. USD) edusti aseteollisuutta. Vuonna 2020 yhtiöllä oli noin 16 000 työntekijää. Marraskuussa 2020 Israelin hallitus hyväksyi suunnitelman yhtiön yksityistämisestä ja listaamisesta pörssiin. Tarkoituksena oli myydä 35–49 prosenttia yhtiöstä osakemarkkinoilla ja säilyttää enemmistöomistus Israelin valtiolla.

Yhtiö valmistaa esimerkiksi Gabriel-merimaaliohjuksia sekä Phalcon Early Warning -lentokoneita *lähde?* sekä Arrow-torjuntaohjuksia.

IAI toimii myös avaruusteknologiayhtiönä. Vuonna 1988 yhtiö laukaisi valmistamallaan Shavit-kantoraketilla valmistamansa Israelin ensimmäisen tiedustelusatelliitin (Ofek 1). Nykyisin IAI valmistaa esimerkiksi pieniä ja keskisuuria satelliitteja (mm. AMOS-4000 ja AMOS-E -tietoliikennesatelliitteja; OptSat-3000, OptSat-180 ja TecSAR-kaukokartoitussatelliitteja), satelliittitietoliikennelaitteistoja, maa-asemia ja satelliittien laukaisuun sopivia Shavit-kantoraketteja.

IAI:n tuotteet Suomessa
-----------------------

Suomessa käytetään RUAG Aerospacen Israel Aircraft Industriesilta hankkimalla lisenssillä SF:n, Swiss Aircraft and System Enterprisesin ja Oerlikon-Contravesin valmistamaa miehittämätöntä lentotiedustelujärjestelmää RUAG Rangeria. Suomen lainsäädännössä on rajoituksia puolustusvälineiden kauppaan sotaa käyvien maiden kanssa. *lähde?*

Suomi on päättänyt tilata IAI-yhtymältä Gabriel-meritorjuntaohjuksia, joiden suomalaistettu nimi eli tyypitustunnus on **PTO 2020**. Näillä korvataan MtO 85 -tyypin meritorjuntaohjukset.

Tytäryhtiöt ja osastot
----------------------

Yhtiön liiketoiminta jakautuu neljään eri ryhmittymään: ELTA Systems Group (IAI:n tutkat ja tiedusteluteknisten sekä elektronisten järjestelmien ryhmittymä), Systems Missiles & Space Group (järjestelmä-, ohjus-, ja avaruustoimintojen ryhmä), Military Aircraft Group (sotilaslentolaitteiden ryhmä) ja Aviation Group (miehitettyjen ja miehittämättömien lentolaitteiden suunnittelu, integrointi, testaus, sertifiointi, valmistus ja tuotetuki). Esimerkiksi Aviation Group sovittaa Israelin ilmavoimille pääasiassa Yhdysvalloista hankittuja lentokoneita. Military Aircraft Group vastaa yhtiön miehittämättömistä tiedustelulennokeista.

ELTA Systems valmistaa elektronisia järjestelmiä muun muassa tulenjohtoon ja elektroniseen sodankäyntiin. Suomen puolustusvoimien käytöön on hankittu ELTA Systems -yhtiöltä vastatykistötutkia. Lisäksi uudessa puolustusvoimien ilmatorjunnan korkeatorjuntaan hankittavassa David´s Sling -järjestelmässä on ELTA Systemsin valmistamia sensoreita.

Lähteet
-------

1. 1 2  Management *iai.co.il*. Viitattu 21.1.2021. (englanniksi)
2. 1 2 3  Company Profile *iai.co.il*. Viitattu 21.1.2021. (englanniksi)
3. ↑  Israel Aerospace Industries Ltd bloomberg.com. Viitattu 21.1.2021. (englanniksi)
4. 1 2  History *iai.co.il*. Viitattu 21.1.2021. (englanniksi)
5. ↑  Top 100 for 2020 (2019 revenue) *defensenews.com*. Viitattu 21.1.2021. (englanniksi)
6. 1 2  Hagai Amit: Cabinet Approves a Partial Privatization of Israel Aerospace Industries *haaretz.com*.  22.11.2020. Viitattu 21.1.2021. (englanniksi)
7. ↑  Amy Teibel: State-Run Israel Aerospace Industries Given Green Light for IPO  20.11.2020. bloomberg.com. Viitattu 21.1.2021. (englanniksi)
8. ↑  Arrow 2 Theatre Ballistic Missile Defence System, Israel *army-technology.com*. Viitattu 20.1.2021. (englanniksi)
9. 1 2  Space *iai.co.il*. Viitattu 20.1.2021. (englanniksi)
10. ↑  Communication Satellites *iai.co.il*. Viitattu 20.1.2021. (englanniksi)
11. ↑  Observation Satellites *iai.co.il*. Viitattu 20.1.2021. (englanniksi)
12. ↑  Shavit : Space Launcher *iai.co.il*. Viitattu 20.1.2021. (englanniksi)
13. ↑   Viitattu 7.3.2022.
14. ↑   Viitattu 7.3.2022.
15. ↑  ELTA Systems Ltd *bloomberg.com*. Viitattu 7.4.2023. (englanniksi)
16. ↑  ELTA Systems *crunchbase.com*. Viitattu 7.4.2023. (englanniksi)
17. ↑  Elta Systems Ltd *israeldefense.co.il*. Viitattu 7.4.2023. (englanniksi)
18. ↑  Ikävalko, Kari: Suomi tilaa maavoimille tykkitutkia – edellinen hankinta Israelista herätti vastustusta *Yle Uutiset*.  11.1.2019. Viitattu 16.7.2023.
19. ↑  Korkeatorjuntakyvyn järjestelmä on valittu - *Maavoimat*.  5.4.2023. Viitattu 16.7.2023.

Aiheesta muualla
----------------

* Kuvia tai muita tiedostoja aiheesta **Israel Aerospace Industries** Wikimedia Commonsissa

* Israel Aircraft Industries (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI
* VIAF

 |

 |